Zhrnutie stanoviska európskeho dozorného úradníka pre ochranu údajov k návrhu zmeny nariadenia o Europole

(Úplné znenie tohto stanoviska je k dispozícii v anglickom, vo francúzskom a v nemeckom jazyku na webovom sídle európskeho dozorného úradníka pre ochranu údajov www.edps.europa.eu)

(2021/C 143/05)

Európska komisia 9. decembra 2020 predložila návrh nariadenia Európskeho parlamentu a Rady, ktorým sa mení nariadenie (EÚ) 2016/794, pokiaľ ide o spoluprácu Europolu so súkromnými subjektmi, spracúvanie osobných údajov Europolom na podporu vyšetrovania trestných činov a úlohu Europolu v oblasti výskumu a inovácií. Cieľom legislatívneho návrhu je v reakcii na meniace sa bezpečnostné prostredie a vyvíjajúce sa a čoraz zložitejšie hrozby posilniť a v určitých prípadoch aj rozšíriť mandát Europolu.

EDPS chápe, že orgány presadzovania práva musia mať k dispozícii čo najlepšie možné právne a technické nástroje, aby mohli plniť svoje úlohy, ktorými je odhaľovanie a vyšetrovanie trestných činov a iných ohrození verejnej bezpečnosti, ako aj predchádzanie im. Okrem toho je presvedčený, že neexistuje žiadny vnútorný a nezlučiteľný rozpor medzi bezpečnosťou a základnými právami vrátane práva na ochranu údajov. Cieľom tohto stanoviska je preto poskytnúť spravodlivé a objektívne posúdenie potreby a proporcionality navrhovaných opatrení spolu s niekoľkými konkrétnymi odporúčaniami na zabezpečenie správnej rovnováhy medzi dotknutými hodnotami a záujmami.

V rámci vyšetrovania trestných činov a operácií kriminálneho spravodajstva orgány presadzovania práva čoraz častejšie získavajú a spracúvajú veľké a zložité súbory údajov. Hoci EDPS pozitívne vníma záruky, ktoré sa v takýchto prípadoch vzťahujú na navrhované výnimky, obáva sa, že výnimky zo súčasných pravidiel ochrany údajov, ktoré sa uplatňujú v prípade Europolu, by sa v skutočnosti mohli stať pravidlom. Preto odporúča, aby sa v nariadení o Europole lepšie vymedzili situácie a podmienky, keď sa Europol môže odvolávať na navrhované výnimky. Navyše aj v týchto prípadoch by spracúvanie osobných údajov agentúrou malo byť v plnom súlade so všeobecnými zásadami a povinnosťami stanovenými v kapitole IX nariadenia (EÚ) 2018/1725.

Pokiaľ ide o rozšírené právne možnosti Europolu spolupracovať so súkromnými subjektmi, najmä v prípade súborov údajov, ktoré sa týkajú viacerých jurisdikcií alebo sa nedajú k žiadnej priradiť, EDPS oceňuje, že sú vyvážené osobitnými zárukami, ako je zákaz systematických, hromadných alebo štrukturálnych prenosov údajov. EDPS zároveň odporúča, aby sa toto dôležité obmedzenie vzťahovalo na všetky výmeny medzi Europolom a súkromnými subjektmi bez ohľadu na to, kde sa nachádzajú, či už v EÚ, alebo mimo nej. EDPS sa takisto domnieva, že presná úloha a povinnosti Europolu v prípade, že pôsobí ako poskytovateľ služieb vnútroštátnym orgánom, a teda sprostredkovateľ, by sa mali ďalej právne vymedziť v záväznom právnom akte. Okrem toho sa domnieva, že treba posúdiť možné bezpečnostné riziká, ktoré by vznikli v dôsledku toho, že komunikačnú infraštruktúru Europolu začnú využívať súkromné subjekty.

EDPS takisto venuje osobitnú pozornosť plánovanému využívaniu osobných údajov Europolom na účely výskumu a inovácií. Zároveň si uvedomuje, že alternatíva, pri ktorej by sa Europol a vnútroštátne orgány presadzovania práva spoliehali na nástroje a produkty od externých dodávateľov, ktorí sa často nachádzajú mimo EÚ, predstavuje oveľa vyššie riziko, pokiaľ ide o základné práva. Napriek tomu sa EDPS domnieva, že nový účel spracúvania je vymedzený príliš široko, a odporúča, aby sa v záväznom dokumente objasnil rozsah výskumných a inovačných činností.

EDPS víta a plne podporuje navrhované ďalšie posilnenie rámca ochrany údajov, ktorý sa vzťahuje na Europol, a to najmä priame uplatňovanie horizontálnych pravidiel uvedených v kapitole IX nariadenia (EÚ) 2018/1725 na operačné spracúvanie údajov agentúrou. Predstavuje to aj dôležitý krok ku komplexnému zosúladeniu rámca ochrany údajov pre všetky inštitúcie, orgány a agentúry EÚ, o čo EDPS opakovane žiadal.

Silnejší mandát Europolu by mal vždy sprevádzať silnejší dohľad. EDPS preto vyzýva na úplné zosúladenie jeho právomocí v oblasti dohľadu vo vzťahu k Europolu so všeobecnými právomocami EDPS stanovenými v nariadení (EÚ) 2018/1725 a uplatniteľnými na ostatné inštitúcie, agentúry a orgány EÚ vrátane Európskeho parlamentu, Rady a Komisie. Takéto zosúladenie by zodpovedalo vôli zákonodarcu EÚ a takisto by pomohlo vyhnúť sa rozdielnemu zaobchádzaniu s orgánmi Únie a zabezpečiť im viac-menej zvýhodnené postavenie.

1. ÚVOD A SÚVISLOSTI

1. Agentúra Európskej únie pre spoluprácu v oblasti presadzovania práva (Europol) bola zriadená nariadením Európskeho parlamentu a Rady (EÚ) 2016/794 (nariadením o Europole) s cieľom podporiť a posilniť činnosť príslušných orgánov členských štátov a ich vzájomnú spoluprácu pri predchádzaní závažnej cezhraničnej trestnej činnosti, terorizmu a iným trestným činnostiam a boji proti takýmto činnostiam, ktoré ovplyvňujú spoločné záujmy Únie. Nariadením o Europole sa nahradil predošlý základný právny akt – rozhodnutie Rady 2009/371/SVV ( 1 ) a EDPS bol poverený úlohou od 1. mája 2017 vykonávať dohľad nad zákonnosťou spracúvania osobných údajov Europolom.

2. Európska komisia 9. decembra 2020 schválila návrh nariadenia Európskeho parlamentu a Rady, ktorým sa mení nariadenie (EÚ) 2016/794, pokiaľ ide o spoluprácu Europolu so súkromnými subjektmi, spracúvanie osobných údajov Europolom na podporu vyšetrovania trestných činov a úlohu Europolu v oblasti výskumu a inovácií ( 2 )

3. Návrh bol súčasťou pracovného programu Komisie na rok 2020 ako legislatívna iniciatíva, ktorou sa „posilní mandát Europolu na zlepšenie operačnej policajnej spolupráce“. Ide o jedno z kľúčových opatrení Stratégie EÚ pre bezpečnostnú úniu, ktorá bola predložená v júli 2020 ( 3 ) . Legislatívny návrh je navyše súčasťou balíka opatrení, ktorý Komisia oznámila 9. decembra 2020, s cieľom posilniť reakciu Únie na hrozbu terorizmu ( 4 )

4. Cieľom návrhu je posilniť a v prípade potreby rozšíriť mandát Europolu v rámci poslania a úloh agentúry podľa článku 88 Zmluvy o fungovaní EÚ (ZFEÚ). Návrh sa venuje trom hlavným oblastiam, ktoré sú výslovne uvedené v názve návrhu nariadenia, a to spolupráci so súkromnými subjektmi, operačnej podpore vyšetrovania trestných činov a oblasti výskumu a inovácií. Obsahuje však niekoľko ďalších zmien týkajúcich sa iných dôležitých aspektov práce Europolu, ako je právny režim ochrany údajov, prenos údajov do tretích krajín, vkladanie zápisov do Schengenského informačného systému atď. Tieto zápisy podliehajú samostatnému legislatívnemu návrhu ( 5 ) , v rámci ktorého sa takisto konzultovalo s EDPS, pričom sa vyjadril v samostatnom stanovisku.

5. Legislatívny návrh je podľa dôvodovej správy reakciou na meniace sa bezpečnostné prostredie a vyvíjajúce sa a čoraz zložitejšie hrozby, a to aj na zločinecké skupiny, ktoré využívajú digitálnu transformáciu, nové technológie a krízu spôsobenú ochorením COVID-19. Komisia v tejto súvislosti pripomína niekoľko nedávnych politických vyhlásení Rady a Európskeho parlamentu, ktoré sa konkrétne zameriavajú na ďalšie posilnenie mandátu a kapacity Europolu ( 6 )

6. Komisia sa počas procesu prípravy legislatívneho návrhu niekoľkokrát neformálne radila s EDPS, naposledy 25. novembra 2020, pričom EDPS vyjadril svoje neformálne pripomienky. EDPS víta skutočnosť, že Komisia o jeho názor požiadala v ranej fáze postupu, a podporuje Komisiu, aby tento osvedčený postup uplatňovala aj naďalej. EDPS navyše 9. októbra 2020 zorganizoval odborný seminár s názvom Reforma Europolu: perspektíva ochrany údajov, ktorý bol osobitne zameraný na zosúladenie ustanovení o ochrane údajov v nariadení o Europole so všeobecnými pravidlami spracúvania operatívnych osobných údajov.

7. Komisia sa 7. januára 2021 formálne radila s EDPS o návrhu nariadenia Európskeho parlamentu a Rady, ktorým sa mení nariadenie (EÚ) 2016/794, a EDPS toto stanovisko prijal v súlade s článkom 42 ods. 3 nariadenia (EÚ) 2018/1725.

2. ZÁVERY

49. Na základe uvedeného EDPS uvádza tieto odporúčania:

Oblasť spolupráce so súkromnými subjektmi

— zákaz systematických, hromadných alebo štrukturálnych prenosov (článok 26 ods. 6 posledný pododsek) by sa mal vzťahovať na všetky výmeny so súkromnými subjektmi, a to aj v rámci EÚ,

— povinnosti Europolu v prípade, že pôsobí ako sprostredkovateľ/poskytovateľ služieb, najmä povinné prvky uvedené v článku 87 ods. 3 nariadenia (EÚ) 2018/1725 by mali byť stanovené v záväznom právnom akte podľa práva Únie alebo členského štátu,

— Europol by mal vykonávať posúdenie možných bezpečnostných rizík, ktoré by vznikli v dôsledku toho, že jeho infraštruktúru začnú využívať súkromné subjekty, a prípadne zavádzať vhodné preventívne a zmierňujúce opatrenia.

Oblasť spracúvania veľkých a zložitých súborov údajov vrátane podpory konkrétnych vyšetrovaní trestných činov

— v nariadení o Europole by mali byť zahrnuté dostatočné záruky na zabezpečenie toho, aby sa výnimky podľa článku 18 ods. 5a a článku 18a v skutočnosti nestali pravidlom,

— v nariadení o Europole by sa ďalej mali vymedziť prípady, keď by sa Europol mohol odvolávať na výnimku podľa článku 18 ods. 5a, resp. keď agentúra môže požiadať o predĺženie maximálneho obdobia jedného roka. Okrem toho by sa malo objasniť vzájomné pôsobenie medzi odsekom 5a a odsekom 6 článku 18,

— v článku 18a by sa mali stanoviť ďalšie podmienky a prahové hodnoty v súvislosti so spracúvaním údajov Europolom mimo kategórií dotknutých osôb uvedených v prílohe II na podporu konkrétneho vyšetrovania trestného činu, ako je rozsah, zložitosť, druh alebo význam vyšetrovania,

— spracúvanie osobných údajov podľa výnimiek uvedených v článku 18 ods. 5a a článku 18a by malo byť vo všetkých prípadoch v súlade so všeobecnými zásadami a povinnosťami stanovenými v kapitole IX nariadenia (EÚ) 2018/1725.

Oblasť využívania údajov na účely výskumu a inovácií

— rozsah výskumných a inovačných činností by mal byť v nariadení o Europole lepšie vymedzený a v tomto záväznom dokumente aj bližšie objasnený, pričom by sa následne mohol aktualizovať.

Oblasť spolupráce Europolu s tretími krajinami

— v nariadení o Europole by sa mal bližšie vymedziť a objasniť význam pojmu „kategórie prenosov“ uvedeného v článku 25 ods. 5, ako aj jeho odlíšenie od pojmu „súbory prenosov“ uvedeného v odseku 6 rovnakého článku.

Oblasť rámca ochrany údajov, ktorý sa vzťahuje na Europol

— právomoci EDPS v oblasti dohľadu vo vzťahu k Europolu by mali byť plne zosúladené so všeobecnými právomocami EDPS stanovenými v článku 58 nariadenia (EÚ) 2018/1725,

— nový účel navrhovaný v článku 37a by sa mal vypustiť, a teda obmedzenie spracúvania osobných údajov Europolom by sa malo priamo regulovať prostredníctvom ustanovenia článku 82 nariadenia (EÚ) 2018/1725.

Oblasť ďalších prvkov návrhu

— podmienky prenosu osobných údajov orgánom Únie uvedené v článku 24 nariadenia o Europole by mali byť zosúladené so všeobecnými pravidlami uvedenými v článku 71 ods. 2 nariadenia (EÚ) 2018/1725, najmä pokiaľ ide o požiadavku proporcionality,

— v nariadení o Europole by sa mal jasne vymedziť pojem „spoločná operačná analýza“, ako aj právne normy, ktoré sa vzťahujú na spracúvanie osobných údajov v rámci nej.

V Bruseli 8. marca 2021. Wojciech Rafał WIEWIÓROWSKI

(1) Rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (Ú. v. EÚ L 121, 15.5.2009, s. 37).

(2) COM(2020) 796 final.

(3) COM(2020) 605 final (24. 7. 2020).

(4) https://ec.europa.eu/commission/presscorner/detail/sk/ip_20_2326.

(5) Návrh nariadenia Európskeho parlamentu a Rady, ktorým sa mení nariadenie (EÚ) 2018/1862 o zriadení, prevádzke a využívaní Schengenského informačného systému (SIS) v oblasti policajnej spolupráce a justičnej spolupráce v trestných veciach, pokiaľ ide o vkladanie zápisov Europolom, COM(2020) 791 final.

(6) Pozri najmä uznesenie Európskeho parlamentu z 10. júla 2020 o komplexnej politike Únie na predchádzanie praniu špinavých peňazí a financovaniu terorizmu [2020/2686(RSP)], závery Rady o spolupráci Europolu so súkromnými subjektmi z 2. decembra 2019 alebo vyhlásenie ministrov vnútra EÚ (Desať bodov o budúcnosti Europolu) z 21. októbra 2020.